Seis mu'seña tëto sai maca Jesupi sapi,
Pedrore,
Jacobore cui'ne Juanre Jacobo yo'jeire te'i ja̱ohua'i ja̱'re saji'i,
jai ë̱më cu̱tihuëna.
Ja̱rona i̱ ca̱pë i̱ohua'ique ñajëna,
ti̱ñerepa po̱nëpi.
I̱ tsia cato ë̱së mëiñeje pa'yere miaco po̱nëpi.
Cui'ne i̱ ju'i ca̱pi toaje̱ pa'iorepa po̱nëpi,
miañerepa.
Cui'ne ja̱ maca ñañu'u cuasama'pë pa'ise'ere ñahuë,
Moisés cui'ne Elías,
Jesús ja̱'re cocare cajëna.
Ja̱ maca Pedropi capi,
Jesure:
“Ëjaë,
¡De'oji.
Yureta'a i̱ñore pañu'u!
Më'ëpi yëto neñu'u toaso̱ a'ri huë̱'ña:
më'ë tse̱core te'ore,
Moisés tse̱core,
cui'ne Elías tse̱core yecore.”
Ja̱ yë'ta'a Pedro cocare caquëna,
miacore papi sirio nëca meni peo hue̱'ña ca̱'ne huesona sirio jopopi yë'ose'e ñeje pi̱siquëna,
asahuë:
“Iquë yë'ë mamaquëre papi i̱ni ai sihuaquë pa'iyë.
Asajë̱'ë,
i̱ cayere.”
Iyere asani i̱ ye'yacohua'i yejana i̱ohua'i tsiapi meñe simeni u̱ë'ë,
quëquëquë huesëni.
Ja̱ maca Jesupi i̱ohua'i quë'rona tsioja̱ni patoquë capi:
“Huëijë̱'ë.
Ca'rama'pë pa'ijë̱'ë.”
Caquëna,
huëijë coa Jesuse'e te'i pa'ina,
ñahuë,
yecohua'ita'a peojëna.
Ja̱ropi cajejëna,
Jesupi cua̱ñepi,
ja̱ohua'ire:
“Quëama'pë pa'ijë̱'ë,
yecohua'ire,
iye mësaru ñase'e.
Pa̱i Mamaquë ju̱'isiquëpi cui'naëpi huëima'ë pa'ito ju̱ni huëisi maca quëajë̱'ë.”
Ja̱ maca i̱ ye'yacohua'ipi Jesure se̱i'ë:
“¿Me yo'ojë cua̱ñese'e ye'yacohua'i ja̱je pa'ito Elíaspi du'ru daija̱'quë api,
caye'ni?”
Cajëna,
Jesupi sehuopi:
“Nuñerepa cayë.
Du'ru daija̱'quë api.
Si'aye ne de'huaja̱'quë api.
Ja̱je pa'iquëta'are yë'ëpi cayë,
mësarute.
Elíaspi tsoe daji'i.
Daisiquëta'are i̱ohua'ipi de'hua ñama'pë coa i̱ohua'i yëyeje̱ yo'ohuë,
i̱te.
Ja̱je cui'ne Pa̱i Mamaquëje̱ ai yo'oja̱'quë api,
ja̱re ja̱ohua'i jë̱ñapi yo'ojëna.”
Ja̱ maca i̱ ye'yacohua'ipi cuasa ñajaë'ë,
Juan oco doquë pa'isiquëni caji cuasajë.